
AVIZ

asupra propunerii legislative pentru modificarea şi completarea 
Ordonanţei de Urgenţă a Guvernului nr.189/2002, aprobată prin 
Legea nr.354/2003, privind operaţiunile compensatorii referitoare 
la contractele de achiziţii pentru nevoi de apărare, ordine publică 
şi siguranţă naţională
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru modificarea şi completarea Ordonanţei de Urgenţă a Guvernului nr.189/2002, aprobată prin Legea nr.354/2003, privind operaţiunile compensatorii referitoare la contractele de achiziţii pentru nevoi de apărare, ordine publică şi siguranţă naţională, trimisă cu adresa  nr. Pl-x 204 din 26 aprilie 2010, înregistrată sub nr. 21/136 din 27 aprilie 2010. 
Senatul, în calitate de primă Cameră sesizată, a respins iniţiativa legislativă în şedinţa din 21 aprilie 2010.
Conform prevederilor art. 75 din Constituţia României, republicată, şi  ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus, în şedinţa din  11 mai 2010.
  Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ trimis cu adresa  nr. 1472 din 7 decembrie 2009 şi punctul de vedere al Guvernului transmis cu adresa nr. 598 din 8 martie 2010 prin care nu susţine adoptarea acestei iniţiative legislative.
Cu prilejul dezbaterilor, membrii Comisiei pentru politică economică, reformă şi privatizare au constatat că propunerea legislativă nu se justifică întrucât în data de 1 martie 2010 a intrat în vigoare Ordonanţa de urgenţă a Guvernului nr. 7/2010 pentru modificarea şi completarea Ordonanţei de urgenţă a Guvernului nr. 189/2002 privind operaţiunile compensatorii referitoare la contractele de achiziţii pentru nevoi de apărare, ordine publică şi siguranţă naţională, act normativ ce are acelaşi obiect de reglementare cu propunerea legislativă.

Astfel, având în vedere că soluţiile legislative înaintate de iniţiator sunt deja reglementate prin Ordonanţa de urgenţă a Guvernului nr. 7/2010, adoptarea acestei propuneri legislative ar duce la crearea unei duble reglementări.
Faţă de considerentele susmenţionate, membrii Comisiei pentru politică economică, reformă şi privatizare au hotărât, cu unanimitate de voturi,                        avizarea negativă a iniţiativei legislative.

În raport cu obiectul şi conţinutul său, iniţitiva legislativă face parte din categoria legilor ordinare.  
      PREŞEDINTE,
SECRETAR,      
 
     Mihai TUDOSE                                                 Horia GRAMA    
  Consilier  parlamentar
 Graziella Segărceanu

